‘Betogings het matrieks gepootjie’Polisiebeamptes wat tydens ‘n betoging in Coligny, Noordwes ontplooi is (Mei 2017). Foto: ANA Sello Lehari, LUR vir onderwys in Noordwes, het Vrydag gesê hy is tevrede, maar nie verheug nie, oor die provinsie se matriekuitslae. “Die diensleweringbetogings het ŉ direkte invloed op ons matriekuitslae gehad, daarom die rimpeleffek op ons leerders wat nie op ons teikenvlak presteer het nie,” het Lehari gesê. “Ek is tevrede met die uitslae, maar nie gelukkig nie. Ek is tevrede in die sin dat ons dit nie kan verander nie, maar ons het ons bes probeer…,” het hy gesê. “Ek glo dat wanneer jy in die lewe nie kry waarop jy gehoop het nie, moet jy nie mismoedig raak nie, maar eerder gefokus bly op dit wat jy wil bereik.” Lehari het hierdie uitsprake gemaak ná afloop van Donderdagaand se bekendmaking van die uitslae van die 2017 matriekeksamen. Hy het gesê die meeste leerders het tyd in die klaskamer verloor wat tot ŉ agterstand in die kurrikulum gelei het. Noordwes se matriekslaagsyfer het van 85,5% in 2016 gedaal na 82,1% in 2017. Ondanks die daling in die slaagsyfer meen Lehari die provinsie se prestasie was die afgelope vier jaar konsekwent. “Ons is trots daarop dat die prestasie van ons leerders vir die afgelope paar jaar vanaf 2014 bestendig was. Ons het tweede plek in 2014 behaal, vierde plek in 2015 en weer vierde plek in 2016,” het hy gesê. Mxolisi Bomvana, provinsiale voorsitter van die onderwysvakbond Sadtu, het ŉ beroep op gemeenskappe gedoen om nie skole gedurende diensleweringsbetogings te teiken nie. Hy het gesê daar is geen regverdiging daarvoor dat gemeenskappe skole of klinieke aan die brand steek wanneer hulle water of paaie eis nie. Die top-presterende leerder in Noordwes was Marie-Tinka Olivier van Rustenburg Hoërskool. Sy het sewe vakke geskryf en ŉ gemiddeld van 94,61% behaal. Sy het in die 90% vir al haar vakke behaal met 92% as haar laagste punt. Die distrik wat die beste gevaar het, was Bojanala.